# Maria Garcia Sanchis

* «María García» redirigeix aquí. Vegeu-ne altres significats a «María García».
Maria Garcia Sanchis (l’Olleria, País Valencià, 1881 - Manacor, Mallorca, 5 de setembre de 1936) Va ser una teixidora i miliciana valenciana, que formà part de Les Cinc de Mallorca.Era també espiritista i anarquista.
Teixidora d’ofici, autodidacta i àvida lectora, de fermes conviccions espirituals, compromesa amb l’anarquisme i gran oradora, Garcia Sanchís, que ja havia participat en la campanya a les eleccions municipals catalanes de 1934, en un míting femení que tingué lloc al Teatre Principal, es va allistar a les Milícies Femenines Antifeixistes que dirigia la seva companya del PSUC Gavina Viana, en els primers temps del conflicte bèl·lic de 1936.
El 16 d’agost de 1936, la Maria i les seves companyes milicianes del batalló femení varen fer cap a Mallorca des del port de Barcelona amb la columna del comandant Antonio Calero. Després de vint dies de lluita, ella i quatre de les seves companyes varen ser capturades, torturades i executades a Manacor el 5 de setembre de 1936. Va ser una de les cinc milicianes de l'expedició de l'exèrcit republicà comandada pel capità Alberto Bayo que foren executades a Mallorca per les tropes franquistes que dirigia el feixista italià Comte Rossi i que passarien a la història amb el nom de Les Cinc de Mallorca. Mallorca va ser un dels primers llocs on les lluitadores antifeixistes entraren en combat en la Guerra Civil.
El 27 de març de 2022, Sabadell va col·locar una stolpersteine d'acer a nom seu al barri de Can Rull, concretament al c. de Gustavo Adolfo Bécquer, 62, a les portes de la que fou residència de la Maria i la seva família a partir de l'any 1935 (aleshores la casa tenia el número 25), on hi tenia un teler manual i una bobinadora en una cobert del pati. A casa seva convivia amb el seu marit, Agustí Alonso Castells, que es dedicava al comerç del gènere de punt, el seu fill Floreal, mecànic d'ofici, i la seva íntima amiga Josefa Villa Paniagua, que també participava en el negoci familiar del gènere de punt. S'ha convertit, així, en la primera dona amb una d'aquestes llambordes a la cocapital vallesana, a Catalunya i a la resta de la península Ibèrica. La llamborda s'exposà dies abans al Museu d'Història de Sabadell, juntament amb l'exposició sobre la mestra Joaquima Torres i Oriol.

## Referències

* ↑ «Exposició 'MARIA GARCIA SANCHÍS TEIXIDORA, ESPIRITISTA, ANARQUISTA I MILICIANA' Full de sala by museuhistoriasabadell - Issuu». [Consulta: 8 març 2022].
* 1 2 Carreras, Aleix Pujadas. «Sabadell tindrà dues noves llambordes Stolpersteine», 25-01-2022. [Consulta: 8 març 2022].
* ↑ «Milicianes». CCMA, 05-02-2019. [Consulta: 27 setembre 2023].
* ↑ «La miliciana valenciana Maria Garcia Sanchis, assassinada a Manacor, tendrà una pedra de la memòria a Sabadell», 04-03-2022. [Consulta: 8 març 2022].
* ↑ Berger, Gonzalo; Balló, Tània. Les combatents: La història oblidada de les milicianes antifeixistes. Barcelona: 2021, p. 256 pàgines. ISBN 9788418033070.
* ↑ «MARIA GARCIA SANCHÍS. TEIXIDORA, ESPIRITISTA, ANARQUISTA I MILICIANA. EXPOSICIÓ». [Consulta: 8 març 2022].
* ↑ Press, Europa. «El Govern presenta en Sabadell una 'piedra de la memoria' en recuerdo de la anarquista María García Sanchís», 04-03-2022. [Consulta: 8 març 2022].
* ↑ Berger Mulattieri, Gonzalo. Les milícies antifeixistes de Catalunya. Voluntaris per la llibertat. Vic: EUMO EDITORIAL, 3-9-2018, p. 224. ISBN 978-84-9766-640-4.
* 1 2 «El Govern presenta a Sabadell una pedra de la memòria en record i homenatge a la miliciana víctima del franquisme María García Sanchís». [Consulta: 8 març 2022].
* ↑ «El govern de les Illes i l'Ajuntament de Sabadell homenatgen la miliciana de l'Olleria Maria Garcia». [Consulta: 8 març 2022].
* ↑ NacióSabadell. «La miliciana Maria Garcia Sanchís serà la primera dona amb una llamborda «Stolpersteine» a Sabadell | NacióSabadell». [Consulta: 8 març 2022].
* ↑ «DUES EXPOSICIONS EN EL MARC DEL DIA INTERNACIONAL DE LES DONES - Museus Municipals - Ajuntament de Sabadell». Arxivat de l'original el 2022-03-25. [Consulta: 8 març 2022].